Kongeskibet Dannebrog har ligget til reparation på flådestationen i Frederikshavn siden søndag, da det på årets sommertogt fik problemer med motorkraften. Efter prøvesejladser og øvrige tests melder Forsvaret nu, at skibet skal forblive i de indre danske farvande. Det skyldes, at årsagen til havariet endnu ikke er blevet slået fast, og at der nu skal foregå yderligere undersøgelser. Ingen udlandsrejser Derfor kommer Kongeskibet Dannebrog ikke til at indgå i Hendes Majestæt Dronningens officielle besøg, hverken i Færøerne eller i Grønland. - Alle involverede har leveret et stort stykke arbejde. Teknikerne har arbejdet uden ophør for at finde årsagen til havariet, udbedre skaderne og efterfølgende teste motorerne, og der er i den forbindelse gennemført et stort analysearbejde. Det er ærgerligt, at skibet ikke kan deltage i Hendes Majestæt Dronningens besøg i Nordatlanten, men sikkerheden har i alle forhold den højeste prioritet, siger kommandør Gorm Bergqvist, der er chef for 1. Eskadre, som Kongeskibet hører under. De tekniske problemer opstod cirka 60 sømil vest for Hirtshals, hvorefter skibet satte kurs mod sin faste base i Frederikshavn, hvor det har ligget indtil nu. Planen for Kongeskibet er, at det hurtigst muligt indgår i "den klassiske opgaveløsning" i de danske farvande – samtidigt med at de fortsatte test af skibet gennemføres, oplyser Forsvaret .
Efter reparation og testsejlads er det konstateret, at hovedmaskineriet på Kongeskibet Dannebrog fungerer tilfredsstillende, men fordi årsagen til problemerne stadig ikke klarlagt, må skibet blive i indre dansk farvand.